Document ID: 32011D0088

DEĊIŻJONI TAL-KUMMISSJONI
tad-9 ta’ Ġunju 2010
dwar għajnuna mill-istat C 1/09 (ex NN 69/08) mogħtija mill-Ungerija lil MOL Nyrt.
(notifikata bid-dokument numru C(2010) 3553)
(It-test bl-Ungeriż biss huwa awtentiku)
(Test b’relevanza għaż-ŻEE)
(2011/88/UE)
IL-KUMMISSSJONI TAL-UNJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-ewwel sottoparagrafu tal-Artikolu 108(2) tiegħu,
Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,
Wara li kkunsidrat id-Deċiżjoni tal-Kummissjoni li tibda l-proċedura stabbilita fl-Artikolu 108(2) tat-Trattat (1) rigward għajnuna Nru C 1/09 (ex NN 69/08) (2),
Wara li sejħet lill-partijiet interessati biex jissottomettu l-kummenti tagħhom skont id-dispożizzjonijiet imsemmija hawn fuq, u wara li kkunsidrat il-kummenti tagħhom,
Billi:
I. PROĊEDURA
(1)
Fit-13 ta’ Jannar 2009, wara li rċeviet ilment fl-14 ta’ Novembru 2007, il-Kummissjoni fetħet proċedura formali ta’ investigazzjoni fil-miżuri stabbiliti mill-Ungerija li allegatament jikkostitwixxu għajnuna mill-istat favur kumpanija bl-isem ta’ Hungarian Oil & Gas Plc (Magyar Olaj- és Gázipari Nyrt.; minn issa ’l quddiem “MOL”).
(2)
L-Ungerija ssottomettiet il-kummenti tagħha dwar id-deċiżjoni tal-ftuħ tal-Kummissjoni fit-8 ta’ April 2009.
(3)
Id-deċiżjoni tal-ftuħ ġiet ippubblikata f’Il-Ġurnal Uffiċjali tal-Unjoni Ewropea fit-28 ta’ Marzu 2009 (3). Ġew irċevuti kummenti minn żewġ partijiet interessati: MOL u l-Assoċjazzjoni Ungeriża ta’ Xogħol fil-Minjieri (Magyar Bányászati Szövetség), it-tnejn fis-27 ta’ April 2009.
(4)
Il-Kummissjoni għaddiet il-kummenti lill-Ungerija permezz ta’ ittra tat-2 ta’ Ġunju 2009. Permezz ta’ ittra tat-3 ta’ Lulju 2009 l-Ungerija rrapportat li ma kellha l-ebda kumment x’tagħmel dwar l-osservazzjonijiet tal-partijiet interessati.
(5)
Il-Kummissjoni talbet aktar tagħrif mill-awtoritajiet Ungeriżi fil-21 ta’ Settembru 2009 u t-12 ta’ Jannar 2010, u l-Ungerija wieġbet permezz ta’ ittri tad-19 ta’ Ottubru 2009 u d-9 ta’ Frar 2010.
II. IL-BENEFIĊJARJU
(6)
MOL hija kumpanija integrata taż-żejt u tal-gass ibbażata f’Budapest, fl-Ungerija. L-attivitajiet ewlenin ta’ MOL fis-suq Ungeriż jinkludu: l-esplorazzjoni u l-estrazzjoni taż-żejt mhux raffinat u l-gass naturali; il-manifattura ta’ prodotti tal-gass; ir-raffinar, it-trasport, il-ħażna u d-distribuzzjoni ta’ prodotti taż-żejt mhux raffinat kemm bl-imnut kif ukoll bl-ingrossa; it-trażmissjoni ta’ gass naturali; u l-produzzjoni u l-bejgħ ta’ olefini u poljolefini. Barra minn hekk, il-Grupp MOL (li għalih tappartjeni MOL) jinkludi wkoll diversi sussidjari Ungeriżi u barranin oħra (4).
(7)
Fl-Ungerija u s-Slovakkja l-Grupp MOL huwa l-mexxej tas-suq f’kull waħda mill-attivitajiet ewlenin tiegħu. Fl-2008 il-bejgħ nett ta’ MOL u l-Grupp MOL kien madwar EUR 6.8 biljun u EUR 13-il biljun rispettivament (5). Fl-istess sena l-profitti operattivi rispettivi tagħhom kienu madwar EUR 400 miljun u EUR 732 miljun.
III. DESKRIZZJONI TAL-MIŻURA
L-Att dwar ix-Xogħol fil-Minjieri
(8)
Ir-regoli ġenerali li jirregolaw attivitajiet ta’ xogħol fil-minjieri fl-Ungerija huma stabbiliti fl-Att dwar ix-Xogħol fil-Minjieri tal-1993 (minn issa ’l quddiem “l-Att dwar ix-Xogħol fil-Minjieri”) (6), li jirregola wkoll attivitajiet ta’ xogħol fil-minjieri (prospettar, esplorazzjoni u estrazzjoni) li jinvolvu idrokarburi (jiġifieri żejt mhux raffinat u gass naturali).
(9)
L-Att dwar ix-Xogħol fil-Minjieri jiddistingwi bejn attivitajiet ta’ xogħol fil-minjieri eżerċitati abbażi ta’ żewġ strumenti legali differenti: (i) konċessjoni (7) u (ii) awtorizzazzjoni (8).
-
Fil-każ ta’ konċessjoni, il-Ministru responsabbli għax-xogħol fil-minjieri (minn issa ’l quddiem: “Ministru kompetenti”) jikkonkludi kuntratt (9) mal-offerent rebbieħ wara sejħa miftuħa għall-offerti (10) għall-esplojtazzjoni ta’ “żona magħluqa”.
-
Din hija differenti minn “żoni miftuħa” (11), fejn awtorizzazzjoni ta’ drittijiet tax-xogħol fil-minjieri ma tistax tiġi rrifjutata mill-Awtorità tal-Minjieri jekk l-applikant jissodisfa l-kondizzjonijiet stabbiliti mil-liġi (12).
(10)
Skont id-definizzjoni fl-Att dwar ix-Xogħol fil-Minjieri (13), żoni magħluqa huma rriżervati għal attivitajiet ta’ xogħol fil-minjieri abbażi ta’ konċessjoni. Konsegwentement kwalunkwe żona oħra għajr żona magħluqa tikkwalifika bħala żona miftuħa. Skont l-ispjegazzjoni pprovduta mill-Ungerija, l-intenzjoni oriġinali kienet li ż-żoni kollha jiġu kklassifikati bħala żoni magħluqa magħżula għall-konċessjoni. Żoni miftuħa preżunti li fihom inqas minerali kienu jkunu l-eċċezzjoni. F’dawn il-każijiet, iż-żoni ġew ikkunsidrati ta’ inqas valur u l-ebda offerta ma kienet mistennija li tiġi rċevuta f’sejħa miftuħa għall-offerti.
(11)
L-Att dwar ix-Xogħol fil-Minjieri jistipula wkoll li l-estrazzjoni ta’ riżorsi minerali hija soġġetta għal tariffa ta’ xogħol fil-minjieri li titħallas lill-Istat, fejn l-ammont ikun perċentwal tal-valur tal-minerali estratti (14). It-tariffa għax-xogħol fil-minjieri tvarja skont ir-reġim applikabbli:
-
Fil-każ ta’ konċessjonijiet, l-ammont tat-tariffa tax-xogħol fil-minjieri jiġi stabbilit fil-ftehim ta’ konċessjoni (15).
-
Għal riżorsi minerali estratti taħt awtorizzazzjoni, it-tariffa tiġi rregolata mill-Att dwar ix-Xogħol fil-Minjieri (16). Sa Jannar 2008, it-tariffa tax-xogħol fil-minjieri relatata mal-estrazzjoni tal-idrokarburi taħt awtorizzazzjoni kienet 12 % għal żoni li jkunu bdew joperaw mill-1 ta’ Jannar 1998 u J % għal żoni li jkunu bdew joperaw qabel l-1 ta’ Jannar 1998 (17). Il-fattur “J” ġie kkalkolat skont formula bbażata fuq prezzijiet storiċi tal-gass, l-kwantità estratta u l-valur; il-valur minimu tiegħu ġie stabbilit għal 12 %.
Taqsima 26/A(5) tal-Att dwar ix-Xogħol fil-Minjieri
(12)
It-Taqsima 26/A(5) tal-Att dwar ix-Xogħol fil-Minjieri tistipula li fejn kumpanija tax-xogħol fil-minjieri taħt reġim ta’ awtorizzazzjoni ma tibdiex estrazzjoni fi żmien 5 snin mid-data tal-awtorizzazzjoni tal-Awtorità tal-Minjieri, id-dritt tax-xogħol fil-minjieri jiġi rtirat (18).
(13)
Din it-Taqsima tipprovdi wkoll għall-possibbiltà ta’ estensjoni ta’ din id-data ta’ skadenza permezz ta’ ftehim bejn il-Ministru kompetenti u l-kumpanija tax-xogħol fil-minjieri (19). It-Taqsima tipprovdi għal tliet tariffi differenti li jridu jitħallsu fejn tingħata estensjoni tad-dritt tax-xogħol fil-minjieri:
(a)
l-ewwel nett, tariffa ta’ estensjoni trid titħallas għaż-żoni mhux utilizzati sakemm ikun fil-fatt beda l-operat; din it-tariffa hija massimu ta’ 1,2 darbiet it-tariffa oriġinali tax-xogħol fil-minjieri, ikkalkolata abbażi ta’ ammont ipotetiku stipulat ta’ minerali, ladarba din l-imposta trid titħallas fi żmien meta jkun għadu ma kienx hemm kwalunkwe produzzjoni attwali fiż-żona;
(b)
it-tieni, jekk l-applikazzjoni tal-estensjoni tikkonċerna aktar minn żewġ żoni, il-livell tat-tariffa tal-estensjoni (it-tariffa miżjuda tax-xogħol fil-minjieri) irid jiġi applikat għaż-żoni kollha tax-xogħol fil-minjieri tal-kumpanija;
(ċ)
it-tielet, jekk l-estensjoni tikkonċerna aktar minn 5 żoni jista’ jintalab ukoll ħlas ta’ darba (20).
Il-ftehim ta’ estensjoni bejn MOL u l-Istat Ungeriż
(14)
Fid-19 ta’ Settembru 2005, MOL applikat għal estensjoni tad-dritt tax-xogħol fil-minjieri għal 12-il żona tagħha tal-idrokarburi, li kienet kisbet preċedentement abbażi ta’ awtorizzazzjoni u li fuqhom ma kinitx bdiet l-estrazzjoni fi żmien id-data ta’ skadenza. Fit-22 ta’ Diċembru 2005 MOL u l-Ministru kkonkludew ftehim ta’ estensjoni abbażi tat-Taqsima 26/A(5) tal-Att dwar ix-Xogħol fil-Minjieri, bil-kondizzjonijiet li ġejjin:
(a) Tariffa ta’ estensjoni: It-12-il awtorizzazzjoni tax-xogħol fil-minjieri soġġetti għat-talba ġew estiżi b’5 snin (jiġifieri MOL ikollha 5 snin oħra sabiex tibda l-estrazzjoni fuq dawn iż-żoni). It-tariffa ta’ estensjoni ġiet stipulata għal kull waħda mill-5 snin tal-perjodu ta’ estensjoni billi ntużat it-tariffa tax-xogħol fil-minjieri ta’ 12 %, li kienet fis-seħħ dak iż-żmien, u multiplikatur (“c”) li jvarja bejn 1,020 u 1,050, bir-riżultat tat-tariffi ta’ estensjoni elenkati hawn isfel fit-Tabella 1 (21). It-tariffa ta’ estensjoni ġiet stipulata għall-5 snin tal-perjodu ta’ estensjoni. Fejn iż-żoni bdew fil-fatt joperaw, it-tariffa stipulata kellha tiġi applikata għall-bqija tal-perjodu ta’ 15-il sena bħala t-tariffa tax-xogħol fil-minjieri għaż-żoni koperti mill-estensjoni (22).
(b) Estensjoni tat-tariffa miżjuda għaż-żoni kollha tax-xogħol fil-minjieri: Ladarba ntalbet l-estensjoni tad-dritt tax-xogħol fil-minjieri għal aktar minn żewġ żoni, it-tariffa miżjuda (li hija ugwali għat-tariffa ta’ estensjoni, kif muri fit-Tabella 1) kellha tiġi applikata għall-15-il sena segwenti, jiġifieri sal-2020, għaż-żoni kollha ta’ MOL taħt awtorizzazzjoni li bdew joperaw wara l-1 ta’ Jannar 1998. Fir-rigward ta’ żoni li bdew joperaw qabel l-1 ta’ Jannar 1998, il-fattur “J” immultiplikat b’ “c” huwa applikabbli (23).
(ċ) Tariffa fissa tax-xogħol fil-minjieri: Il-partijiet qablu wkoll b’mod espliċitu li t-tariffa stipulata għax-xogħol fil-minjieri tibqa’ applikabbli għat-tul ta’ żmien kollu tal-kuntratt (jiġifieri sal-2020), irrilevanti minn kwalunkwe emenda għall-Att dwar ix-Xogħol fil-Minjieri (24).
(d) Ħlas ta’ darba: Ladarba kienet intalbet l-estensjoni tad-dritt tax-xogħol fil-minjieri għal aktar minn 5 żoni, ħlas ta’ darba ta’ HUF 20 biljun (25) ġie stabbilit ukoll fil-ftehim (26).
(e) Klawżola ta’ terminazzjoni: Il-ftehim stipulat li ma setax jiġi modifikat unilateralment (imma bil-ftehim taż-żewġ partijiet biss). Jista’ jiġi tterminat biss minn waħda mill-partijiet f’każ ta’ bidla fil-pussess f’MOL (mill-inqas 25 % ta’ ishma).
(15)
Bid-deċiżjoni tat-23 ta’ Diċembru 2005, l-Awtorità tal-Minjieri estendiet id-drittijiet tax-xogħol fil-minjieri ta’ MOL għat-12-il żona mitluba u estendiet it-tariffa miżjuda sabiex tapplika għaż-żoni kollha tal-kumpanija.
Emendi tal-Att dwar ix-Xogħol fil-Minjieri fir-rigward tat-tariffa tax-xogħol fil-minjieri għad-drittijiet tax-xogħol fil-minjieri mogħtija b’awtorizzazzjoni
(16)
Emenda (27) għall-Att dwar ix-Xogħol fil-Minjieri li daħlet fis-seħħ fit-8 ta’ Jannar 2008 (28) (minn issa ’l quddiem “l-emenda tal-2008”) żiedet it-tariffa tax-xogħol fil-minjieri konsiderevolment għal ċerti kategoriji ta’ idrokarburi. It-tariffa tax-xogħol fil-minjieri għal tipi oħra ta’ minerali ma ġietx affettwata minn din l-emenda. It-Taqsima 5 tal-Att li jemenda pprovdiet għal tariffa differenzjata tax-xogħol fil-minjieri li tiddependi fuq: (i) id-data li fiha ż-żona tax-xogħol fil-minjieri tkun bdiet topera; (ii) il-kwantità ta’ idrokarburi estratti, u (iii) il-prezz taż-żejt mhux raffinat f’dak iż-żmien.
-
Tariffa tax-xogħol fil-minjieri ta’ 30 % ġiet stipulata għal żoni li jkunu bdew jipproduċu bejn l-1 ta’ Jannar 1998 u l-1 ta’ Jannar 2008.
-
Għal żoni li jkunu bdew joperaw wara l-1 ta’ Jannar 2008, japplikaw rati differenzjati (12 %, 20 % jew 30 %) skont il-kwantità ta’ idrokarburi estratti.
-
Għal minjieri li jkunu bdew jipproduċu qabel l-1 ta’ Jannar 1998, jintuża l-fattur “J”, bil-valur minimu tiegħu stabbilit għal 30 %.
Barra minn hekk, dawn ir-rati kollha huma soġġetti għal soprataxxa skont il-prezz taż-żejt mhux raffinat: +3 % jekk il-prezz taż-żejt mhux raffinat ikun aktar minn 80 USD/bbl jew + 6 % jekk ikun aktar minn 90 USD/bbl (minn issa ’l quddiem imsejjaħ “il-Klawżola Brent”). Hemm rati speċjali applikabbli, pereżempju, għal kondizzjonijiet diffiċli ta’ estrazzjoni (12 %) u gass inert għoli (8 %).
(17)
Dawn ir-rati tax-xogħol fil-minjieri kienu fis-seħħ bejn it-8 ta’ Jannar 2008 u t-23 ta’ Jannar 2009 u applikaw għall-kumpaniji kollha tax-xogħol fil-minjieri li qed jaħdmu fuq siti tax-xogħol fil-minjieri taħt awtorizzazzjoni, inkluż dawk li rċevew awtorizzazzjoni qabel Jannar 2008, mid-dħul fis-seħħ tal-emendi għall-Att dwar ix-Xogħol fil-Minjieri. Emenda ġdida għall-Att dwar ix-Xogħol fil-Minjieri daħlet fis-seħħ fit-23 ta’ Jannar 2009 (wara d-deċiżjoni tal-Kummissjoni li tibda l-proċedura formali ta’ investigazzjoni), li naqqset it-tariffa tax-xogħol fil-minjieri għaż-żoni li jkunu bdew jipproduċu bejn l-1 ta’ Jannar 1998 u l-1 ta’ Jannar 2008 lura għal 12 % (fil-waqt li nżammet il-“Klawżola Brent”) (29). It-tariffa tax-xogħol fil-minjieri applikabbli għal tipi oħra ta’ żoni baqgħet l-istess bħal fl-Att dwar ix-Xogħol fil-Minjieri applikabbli fl-2008.
(18)
It-Tabella 2 tagħti sommarju tat-tariffi tax-xogħol fil-minjieri applikabbli taħt ir-reġim ta’ awtorizzazzjoni skont il-verżjonijiet differenti tal-Att dwar ix-Xogħol fil-Minjieri.
Tabella 2
Sommarju tat-tariffi tax-xogħol fil-minjieri applikabbli fir-reġim ta’ awtorizzazzjoni taħt l-Att dwar il-Minjieri
Tariffa applikabbli sal-2008
Tariffa applikabbli fl-2008
Tariffa applikabbli mit-23 ta’ Jannar 2009
Produzzjoni li bdiet qabel l-1 ta’ Jannar 1998
J %
(mill-inqas 12 %)
J %
(mill-inqas 30 %, +3 % jew 6 % Klawżola Brent)
J %
(mill-inqas 30 %, +3 % jew 6 % Klawżola Brent)
Produzzjoni li bdiet bejn l-1 ta’ Jannar 1998 u l-1 ta’ Jannar 2008
12 %
30 %
(+ 3 % jew 6 % Klawżola Brent)
12 %
(+ 3 % jew 6 % Klawżola Brent)
Produzzjoni li bdiet wara l-1 ta’ Jannar 2008
Żoni tal-gass bi produzzjoni annwali ta’ inqas minn 300 m m3
Żoni taż-żejt bi produzzjoni annwali ta’ inqas minn 50 kt
Mhux Applikabbli
12 %
(+ 3 % jew 6 % Klawżola Brent)
12 %
(+ 3 % jew 6 % Klawżola Brent)
Żoni tal-gass bi produzzjoni annwali bejn 300-500 m m3
Żoni taż-żejt bi produzzjoni annwali bejn 50-200 kt
20 %
(+ 3 % jew 6 % Klawżola Brent)
20 %
(+ 3 % jew 6 % Klawżola Brent)
Żoni tal-gass bi produzzjoni annwali ta’ aktar minn 500 m m3
Żoni taż-żejt bi produzzjoni annwali ta’ aktar minn 200 kt
30 %
(+ 3 % jew 6 % Klawżola Brent)
30 %
(+ 3 % jew 6 % Klawżola Brent)
Idrokarburi b’kondizzjonijiet ta’ xogħol fil-minjieri speċjali
12 %
12 %
Gass inert għoli
8 %
8 %
“J” irid jiġi kkalkolat skont formula bbażata fuq prezzijiet storiċi tal-gass, kwantità estratta u valur, ara l-premessa 11.
IV. RAĠUNIJIET GĦALL-BIDU TAL-PROĊEDURA
(19)
L-allegata miżura ta’ għajnuna mill-istat taħt skrutinju hija l-ftehim ta’ estensjoni tat-22 ta’ Diċembru 2005 bejn MOL u l-Istat Ungeriż, li ppermetta ċertu grad ta’ eżenzjoni għall-kumpanija mit-tariffa miżjuda tax-xogħol fil-minjieri fuq l-estrazzjoni tal-idrokarburi stipulata f’emenda sussegwenti għall-Att Ungeriż dwar ix-Xogħol fil-Minjieri. Meta jitqies il-mod kif tfasslu l-ftehim u l-emenda sussegwenti, il-Kummissjoni tqishom bħala parti mill-istess miżura (“il-miżura”) u d-deċiżjoni tal-ftuħ ivvalutat l-impatt konġunt tagħhom.
(20)
Il-Kummissjoni wasslet għall-konklużjoni preliminari fid-deċiżjoni tal-ftuħ tagħha li bħala riżultat tal-ftehim ta’ estensjoni, MOL ġiet protetta minn bidliet fil-futur fit-tariffa tax-xogħol fil-minjieri, u b’mod partikolari mill-bidliet stabbiliti fl-emenda sussegwenti tal-2008 għall-Att dwar ix-Xogħol fil-Minjieri. Għaldaqstant il-kumpanija ġiet ittrattata b’mod aktar favorevoli mill-kompetituri tagħha li qed joperaw taħt ir-reġim attwali ta’ awtorizzazzjoni u, billi ma kkonkludewx ftehim ta’ estensjoni simili preċedentement, kellhom iħallsu t-tariffi miżjuda ġodda tax-xogħol fil-minjieri. Fil-valutazzjoni preliminari tagħha l-Kummissjoni kienet tal-fehma li l-miżura kienet tikkostitwixxi għajnuna mill-Istat fis-sens tal-Artikolu 107(1) TFUE u ma setgħet tara l-ebda raġuni għaliex tista’ tkun kompatibbli mas-suq intern, ladarba l-ebda deroga ma kienet tidher li hi applikabbli.
(21)
Aktar dettalji jistgħu jinstabu fid-deċiżjoni tal-ftuħ, li għandha titqies bħala parti integrali ta’ din id-Deċiżjoni.
V. KUMMENTI MILL-UNGERIJA
(22)
L-argumenti prinċipali tal-Ungerija fir-rigward tal-kriterji kumulattivi li jiddefinixxu l-għajnuna mill-istat jinkludu: (i) l-assenza ta’ selettività u (ii) l-assenza ta’ kwalunkwe vantaġġ għall-allegat benefiċjarju.
(23)
Fir-rigward tas-selettività, l-awtoritajiet Ungeriżi jsostnu bażikament li l-miżura mhijiex selettiva, minħabba li bil-konklużjoni tal-ftehim ta’ estensjoni MOL saret soġġetta għal reġim ieħor differenti mir-reġim ta’ awtorizzazzjoni.
(24)
L-ewwel nett, l-Ungerija tikkonferma li hemm differenza bejn ir-reġim ta’ konċessjoni u r-reġim ta’ awtorizzazzjoni, u tenfasizza li fil-każ ta’ konċessjoni l-kumpanija tax-xogħol fil-minjieri tista’, fl-offerta ta’ konċessjoni tagħha, toffri tariffa ogħla minn dik iddikjarata fl-avviż tas-sejħa għall-offerti, filwaqt li taħt ir-reġim ta’ awtorizzazzjoni t-tariffa tiġi stipulata mill-Att dwar ix-Xogħol fil-Minjieri. L-Ungerija ssostni wkoll li flimkien ma’ dawn iż-żewġ reġimi kien hemm ħtieġa għal soluzzjoni “kważi-konċessjonarja” ġdida, li tistabbilixxi t-tariffa tax-xogħol fil-minjieri f’kuntratt individwali barra mis-sistema konċessjonarja. Fl-opinjoni tal-Ungerija l-ftehim ta’ estensjoni taħt it-Taqsima 26/A(5) tal-Att dwar ix-Xogħol fil-Minjieri jista’ jidher bħala bażi legali xieraq għal din is-soluzzjoni “kważi-konċessjonarja”, effettivament li jinħareġ ix-xogħol fil-minjieri barra mir-reġim ta’ awtorizzazzjoni u jitqiegħed fuq bażi kontrattwali.
(25)
L-Ungerija żżid li l-ftehim ta’ estensjoni jirriżulta direttament mil-loġika tal-Att dwar ix-Xogħol fil-Minjieri. Skont l-Ungerija, l-iffissar tat-tariffa tax-xogħol fil-minjieri għat-tul ta’ żmien tal-ftehim ta’ estensjoni huwa element naturali tal-ftehim imsemmi fit-Taqsima 26/A(5) tal-Att dwar ix-Xogħol fil-Minjieri u l-estensjoni ma setgħetx ġiet konkluża b’kondizzjonijiet differenti. Barra minn hekk, il-kumpaniji tax-xogħol fil-minjieri l-oħra kollha setgħu jistennew l-istess trattament, għalhekk ma kien hemm l-ebda trattament preferenzjali għal MOL.
(26)
Speċifikament, it-Taqsima 20(11) tal-Att dwar ix-Xogħol fil-Minjieri tistipula li t-tariffa tax-xogħol fil-minjieri hija t-tariffa kif stabbilita: (i) fil-ftehim ta’ konċessjoni; (ii) fl-Att dwar ix-Xogħol fil-Minjieri, jew (iii) fil-ftehim ta’ estensjoni. Għaldaqstant, l-awtoritajiet Ungeriżi jsostnu li l-Att jippermetti b’mod espliċitu li t-tariffa taħt ftehim ta’ estensjoni tibqa’ l-istess, anke fil-każ ta’ bidliet fil-leġiżlazzjoni. Fl-opinjoni tal-awtoritajiet Ungeriżi dan huwa ddikjarat b’mod ċar fl-Att, jiġifieri fit-Taqsima 26/A/(5), li jistipula li t-tariffa miżjuda hija massimu ta’ 1.2 darbiet it-tariffa oriġinali tax-xogħol fil-minjieri (30). Għalhekk, l-Ungerija ssostni, li l-Att dwar ix-Xogħol fil-Minjieri Ungeriż jipprekludi applikazzjoni ta’ kwalunkwe tariffa ogħla.
(27)
Fir-rigward tan-nuqqas ta’ vantaġġ iddikjarat, l-Ungerija tispjega li r-riżorsi minerali huma l-propjetà tal-Istat u jgħaddu għal pussess privat permezz tax-xogħol fil-minjieri minn kumpaniji li jkollhom dritt tax-xogħol fil-minjieri miksub bi ħlas. L-Ungerija ssemmi s-sentenza tar-Ryanair bħala analoġija u tinsisti li din l-attività partikolari tal-Istat hija komparabbli ma’ dik ta’ operatur tas-suq, anke jekk l-Istat jaġixxi fir-rwol ta’ awtorità pubblika (31).
(28)
L-Ungerija tinnega li t-tariffa tax-xogħol fil-minjieri hija tip ta’ taxxa, u tfissirha bħala l-prezz imħallas għall-estrazzjoni tal-minerali, jew is-sehem tal-Istat. L-Ungerija tenfasizza li l-fatt li t-tariffa hija stipulata bil-liġi mhijiex raġuni deċiżiva sabiex jiġi konkluż li hija tip ta’ taxxa.
(29)
Barra minn hekk, l-Ungerija tispjega wkoll li t-tliet obbligi differenti ta’ ħlas taħt il-ftehim ta’ estensjoni (jiġifieri t-tariffa ta’ estensjoni, it-tariffa miżjuda tax-xogħol fil-minjieri estiża għaż-żoni kollha u l-ħlas ta’ darba) li jirriżultaw mid-dispożizzjonijiet rilevanti tal-Att dwar ix-Xogħol fil-Minjieri m’għandhomx jitqiesu bħala kumpens għar-rinunzja tad-dħul mill-Istat li hija intitolata għalih fi kwalunkwe każ. Skont l-Ungerija, mill-perspettiva tal-Istat dan il-ħlas jista’ jitqies bħala dħul addizzjonali, bi skambju għal liema l-Istat jirrinunzja d-dritt tiegħu li joħroġ sejħa għall-offerti għaż-żoni tiegħu taħt ir-reġim konċessjonarju, b’kunsiderazzjoni tar-riskji assoċjati u d-dħul potenzjali.
(30)
L-Ungerija tenfasizza li wara l-emenda kkontestata tal-Att dwar ix-Xogħol fil-Minjieri l-ebda parteċipant tas-suq ieħor ma kellu fil-fatt iħallas tariffa tax-xogħol fil-minjieri ogħla minn MOL, ladarba ma kien hemm l-ebda kompetitur li jaqa’ fil-kategoriji b’tariffi tax-xogħol fil-minjieri ogħla fil-perjodu rilevanti.
Tabella 3
Ħlasijiet ta’ tariffi tax-xogħol fil-minjieri annwali ta’ MOL (attwali u ipotetiċi),
(f’miljun HUF)
Oġġett ta’ ħlas
Attwali: taħt il-ftehim ta’ estensjoni
Ipotetiku: taħt l-Att dwar ix-Xogħol fil-Minjieri fis-seħħ
Differenza
Valur preżenti nett tad-differenza fl-2009
2005
Ħlas ta’ darba (32)
[…] (*)
(…)
20 000,0
28 064,5
2006
Tariffa ta’ estensjoni (33)
(…)
(…)
835,8
1 092,1
Tariffa tax-xogħol fil-minjieri (34)
(…)
(…)
5 755,7
7 520,0
Total
(…)
(…)
6 591,6
8 612,1
2007
Tariffa ta’ estensjoni
(…)
(…)
769,7
926,5
Tariffa tax-xogħol fil-minjieri
(…)
(…)
3 428,0
4 126,4
Total
(…)
(…)
4 197,7
5 052,9
2008
Tariffa ta’ estensjoni
(…)
(…)
345,8
382,9
Tariffa tax-xogħol fil-minjieri
(…)
(…)
-28 444,7
-31 498,5
Total
(…)
(…)
-28 099,0
-31 115,6
2009
Tariffa ta’ estensjoni
(…)
(…)
211,2
211,2
Tariffa tax-xogħol fil-minjieri
(…)
(…)
-1 942,1
-1 942,1
Total
(…)
(…)
-1 730,9
-1 730,9
SOMMA FINALI
(…)
(…)
959,5
8 883,0
Il-figuri huma bbażati fuq dejta provduta mill-awtoritajiet Ungeriżi.
(31)
Barra minn hekk, l-Ungerija ssostni li bħala riżultat tal-ftehim ta’ estensjoni, matul is-snin u meta jitqiesu l-komponenti kollha fil-ftehim, inkluż it-tariffa ta’ estensjoni u l-ħlas ta’ darba, MOL fil-fatt ħalset aktar f’termini assoluti lill-Istat milli kienet tħallas mingħajr il-ftehim ta’ estensjoni, jiġifieri taħt l-Att dwar ix-Xogħol fil-Minjieri. Il-ħlasijiet li fil-fatt ikunu saru minn MOL imqabbla ma’ dawk ipotetiċi jidhru fit-Tabella 3 hawn fuq. Iċ-ċifri ġew ipprovduti mill-awtoritajiet Ungeriżi.
(32)
Fl-opinjoni tal-Ungerija, kumpaniji tax-xogħol fil-minjieri għandhom aspettattiva leġittima, fir-rigward tal-prevedibbiltà tat-tariffa tax-xogħol fil-minjieri, li għalhekk għandha tkun stabbli matul iż-żmien. Dan kien il-ħsieb wara l-emenda għall-Att dwar ix-Xogħol fil-Minjieri, ladarba, għalkemm it-tariffa tax-xogħol fil-minjieri inbidlet, ma kienx hemm fil-fatt kumpanija tax-xogħol fil-minjieri li t-tariffa tax-xogħol fil-minjieri tagħha nbidlet b’riżultat tal-emenda. Skont l-Ungerija, l-emendi għall-Att dwar ix-Xogħol fil-Minjieri jistgħu jissuġġerixxu li l-Istat tista’ tbiddel it-tariffa tax-xogħol fil-minjieri fir-rigward ta’ żoni li diġà qed joperaw. L-emenda tal-2008, madankollu, kienet ir-riżultat ta’ kompromess matul in-negozjati li saru qabel l-adozzjoni tal-Att dwar ix-Xogħol fil-Minjieri. Għaldaqstant, ġie aċċettat impliċitament li kien hemm aspettattivi leġittimi. Konsegwentement, kumpanija tax-xogħol fil-minjieri tista’ tistenna b’mod leġittimu li l-Istat ma jżidx kwalunkwe waħda minn dawn it-tariffi unilateralment. L-Ungerija tikkonkludi li s-sistema tal-Att dwar ix-Xogħol fil-Minjieri u d-dispożizzjonijiet speċifiċi tiegħu jfissru li t-tariffi tax-xogħol fil-minjieri jibqgħu l-istess matul it-tul ta’ żmien kollu tal-kuntratt.
(33)
Fl-aħħarnett, l-awtoritajiet Ungeriżi jispjegaw li l-“klawżola ta’ terminazzjoni” hija bbażata fuq raġunijiet ta’ sigurtà nazzjonali.
VI. KUMMENTI MINN PARTIJIET INTERESSATI
(34)
Il-Kummissjoni rċeviet kummenti mill-partijiet interessati li ġejjin: MOL, il-benefiċjarju tal-allegata miżura ta’ għajnuna, u l-Assoċjazzjoni Ungeriża tax-Xogħol fil-Minjieri, li MOL hija membru tagħha. Iż-żewġ partijiet interessati kkumentaw fuq l-istess linji bħall-Ungerija u l-osservazzjonijiet tagħhom kienu simili ħafna ma’ dawk tal-Ungerija.
MOL
(35)
MOL, l-allegat benefiċjarju tal-miżura inkwistjoni, tiddikjara li, għal kuntrarju ta’ dak li ssostni l-Kummissjoni fid-deċiżjoni tal-bidu, ma gawdiet l-ebda trattament preferenzjali fis-suq Ungeriż tal-estrazzjoni tal-idrokarburi. Sehem ewlieni tat-tariffi tax-xogħol fil-minjieri tal-MOL imħallsa lill-Istat Ungeriż jiġi miż-żoni tax-xogħol fil-minjieri soġġetti għal J % (jiġifieri li jkunu bdew joperaw qabel l-1 ta’ Jannar 1998), li fil-prattika jfisser li MOL tħallas 64-75 %, filwaqt li l-kompetituri tagħha (li bdew il-produzzjoni fi stadju aktar tard u joperaw żoni żgħar) huma soġġetti sempliċement għat-tariffa ta’ 12 %.
(36)
Barra minn hekk, il-konklużjoni tal-ftehim ta’ estensjoni fissret li l-MOL ħallset aktar lill-Istat (filwaqt li jitqiesu l-komponenti kollha fil-ftehim ta’ estensjoni) milli tkun ħallset mingħajr il-ftehim, sempliċement abbażi tal-Att dwar ix-Xogħol fil-Minjieri oriġinali.
(37)
Fir-rigward tal-argument tal-Kummissjoni li l-ftehim ta’ estensjoni ma jistax jitqies bħala analogu għal konċessjoni, minħabba li kien soġġet għar-reġim ta’ awtorizzazzjoni, MOL tosserva li l-estensjoni tad-dritt tax-xogħol fil-minjieri mhijiex dritt soġġett għal awtorizzazzjoni abbażi ta’ deċiżjoni unilaterali mill-Istat, imma biss wara ftehim mal-kumpanija tax-xogħol fil-minjieri. Kieku l-għan tal-leġiżlazzjoni kien li din issir kwistjoni għad-diskrezzjoni tal-Istat, id-dispożizzjoni rilevanti kienet tiġi abbozzata b’mod differenti. Il-kliem tal-Att jissuġġerixxi li l-intenzjoni leġiżlattiva kienet li l-argument tal-estensjoni jiġi ttrattat b’mod analogu għall-konċessjonijiet.
(38)
Fid-deċiżjoni tal-ftuħ il-Kummissjoni ssostni li hemm kontradizzjoni bejn il-pretensjoni tal-awtoritajiet Ungeriżi li l-emenda tal-Att dwar ix-Xogħol fil-Minjieri kienet meħtieġa sabiex iżżid aktar dħul u l-fatt li MOL kienet fil-prattika eżentata mit-tariffi miżjuda.
(39)
Fl-opinjoni ta’ MOL, din id-dikjarazzjoni mhijiex kontradittorja. Minn naħa waħda, il-kumpanija ħallset aktar lill-Istat taħt il-ftehim ta’ estensjoni, milli tkun ħallset taħt l-Att dwar ix-Xogħol fil-Minjieri. MOL tħallas ukoll tariffi tax-xogħol fil-minjieri għoljin ħafna fuq iż-żoni soġġetti għal J. Barra minn hekk, l-emenda għall-Att dwar ix-Xogħol fil-Minjieri jista’ jkollha effett fuq żoni li jibdew joperaw fil-futur.
(40)
MOL ssostni li l-komponenti tal-ħlas tal-estensjoni m’huma bl-ebda mod multa, kif tissuġġerixxi l-Kummissjoni. L-Att dwar ix-Xogħol fil-Minjieri jistabbilixxi wkoll pieni/multi fejn attività ta’ xogħol fil-minjieri titwettaq bi ksur tal-Att. It-tariffi taħt il-ftehim ta’ estensjoni huma riżultat tal-proċess tan-negozjati bejn il-kumpanija tax-xogħol fil-minjieri u l-Istat. Ma kienx obbligatorju li jiġi konkluż il-kuntratt: il-kumpanija tax-xogħol fil-minjieri setgħet għażlet ukoll li ma tikkonkludix wieħed, titlef id-dritt tax-xogħol fil-minjieri tagħha u mbagħad toffri taħt il-proċedura tas-sejħa miftuħa għall-offerti, fejn finalment setgħet tikseb id-dritt tax-xogħol fil-minjieri ferm irħas.
(41)
Huwa qarrieqi li MOL, li kkonkludiet dan il-ftehim ta’ estensjoni, tiġi mqabbla ma’ kompetituri li qed joperaw taħt ir-reġim ta’ awtorizzazzjoni. Barra minn hekk, MOL tenfasizza li ssodisfat l-obbligi kollha tagħha u d-dispożizzjonijiet tal-leġiżlazzjoni.
(42)
MOL għandha kwistjoni wkoll dwar il-fatt li l-Kummissjoni tiġġudika l-multiplikatur “c” bħala baxx ħafna (minħabba li huwa inqas mil-limitu legali ta’ 1,2 darbiet). Li jrid jiġi kkunsidrat ukoll hu li l-applikazzjoni tat-tariffa miżjuda tax-xogħol fil-minjieri kkonċernat kważi 150 żona, għalhekk it-tariffa miżjuda wasslet għal żieda sostanzjali fid-dħul tax-xogħol fil-minjieri għall-Istat.
(43)
Fl-aħħarnett, fir-rigward tal-argument tal-Kummissjoni li MOL qed tiġi ttrattata b’mod preferenzjali billi mhijiex qed tiġi soġġetta għall-Klawżola Brent, il-kumpanija tosserva li J huwa wkoll sensittiv għall-prezz.
L-Assoċjazzjoni Ungeriża tax-Xogħol fil-Minjieri
(44)
L-Assoċjazzjoni Ungeriża tax-Xogħol fil-Minjieri (minn issa ’l quddiem “l-Assoċjazzjoni tax-Xogħol fil-Minjieri”) tirrappreżenta kumpaniji involuti f’attivitajiet ta’ xogħol fil-minjieri jew attivitajiet relatati max-xogħol fil-minjieri. L-għan prinċipali tagħha huwa li ttejjeb il-qafas operattiv ġenerali għat-twettieq tal-attivitajiet ta’ xogħol fil-minjieri fl-Ungerija, timmonitorja proċeduri leġiżlattivi u taġixxi fl-interessi tal-membri tagħha. Fil-preżent, għandha 66 membru, inkluż MOL. Il-President tal-bord tal-Assoċjazzjoni tax-Xogħol fil-Minjieri huwa maniġer anzjan ta’ MOL (35).
(45)
Skont l-Assoċjazzjoni tax-Xogħol fil-Minjieri, kumpaniji tax-xogħol fil-minjieri għandhom aspettattiva leġittima li t-tariffa tax-xogħol fil-minjieri tibqa’ l-istess għal żoni tax-xogħol fil-minjieri li diġà qed joperaw. Għaldaqstant l-Istat ma jistax iżid unilateralment it-tariffi “b’mod retroattiv” (jiġifieri għal żoni li diġà qegħdin joperaw). L-Assoċjazzjoni tax-Xogħol fil-Minjieri esprimiet din l-opinjoni b’rabta mal-liġi li ħarġet qabel l-emenda għall-Att dwar ix-Xogħol fil-Minjieri u, skont l-Assoċjazzjoni tax-Xogħol fil-Minjieri, dan il-prinċipju ġie kkunsidrat meta ġie emendat l-Att dwar ix-Xogħol fil-Minjieri. Il-kliem finali ma kienx kontra, minħabba li, f’termini ta’ effett, ma jżidx it-tariffa tax-xogħol fil-minjieri għal operazzjonijiet li jkunu diġà bdew.
(46)
Fir-rigward tal-karatteristiċi ġenerali u l-kondizzjonijiet ekonomiċi tas-suq tax-xogħol fil-minjieri, l-Assoċjazzjoni tax-Xogħol fil-Minjieri tispjega li t-tul ta’ żmien tal-proġetti tax-xogħol fil-minjieri huwa relattivament twil. Iż-żmien bejn il-bidu tal-esplorazzjoni u l-estrazzjoni effettiva jista’ jdum minn 10 sa 15-il sena. Matul din il-fażi l-kumpanija tax-xogħol fil-minjieri għandha spejjeż biss; ma jsir l-ebda dħul sakemm tibda l-estrazzjoni. Barra minn hekk, hemm riskju ġeoloġiku inerenti, ladarba m’hemm l-ebda ċertezza li l-esplorazzjoni se tirnexxi. Għalhekk, il-proġetti jridu jiġu ppjanati bl-akbar attenzjoni. Il-profitabbiltà ta’ proġett tiddependi minn fatturi multipli. Meta jitqiesu r-riskji numerużi, l-industrija tistenna li għall-inqas dawk li jistgħu jiġu influwenzati mill-Istat se jibqgħu stabbli matul il-ħajja tal-proġett, jiġifieri l-qafas leġiżlattiv jew it-tariffa tax-xogħol fil-minjieri. Meta jitqiesu l-karatteristiċi speċifiċi tal-industrija, l-istrutturi ta’ finanzjament għandhom rwol importanti fil-proġetti. Il-kredituri jeżaminaw bir-reqqa l-proġetti kontinwament u jistgħu anke jirtiraw il-finanzjament jekk il-kondizzjonijiet jinbidlu sostanzjalment.
(47)
Għalhekk, f’pajjiżi b’riskju politiku għoli, l-kumpanija tax-xogħol fil-minjieri u l-Istat ikkonkludew kuntratt ibbażat fuq il-liġi privata. F’reġjuni stabbli, bħall-Ewropa tal-Punent, ftehimiet bħal dawn mhumiex meħtieġa, minħabbba li wieħed jista’ jassumi li l-qafas legali mhuwiex se jinbidel kull tant żmien mill-Istat. Stabbiltà fir-rigward tas-sehem tal-Istat hija mistennija kemm mill-kumpanija tax-xogħol fil-minjieri kif ukoll mill-kredituri. Mingħajr din l-istabbiltà jiżdied ir-riskju tal-proġett; pajjiż b’politika ekonomika stabbli ma jistax jippermetti li jkollu bidliet frekwenti fil-politika, minħabba li dan ibeżża’ lill-impriżi tax-xogħol fil-minjieri.
(48)
L-Assoċjazzjoni tax-Xogħol fil-Minjieri tiġbed l-attenzjoni li l-prinċipji ta’ ċertezza legali u l-protezzjoni tad-drittijiet miksuba huma miġbura fil-ġurisprudenza tal-Qrati Ewropej u l-Kostituzzjoni Ungeriża. Għaldaqstant, il-leġiżlatura Ungeriża mhijiex intitolata li żżid it-tariffi tax-xogħol fil-minjieri għal żoni li diġà qed joperaw, minħabba li l-leġiżlazzjoni trid tkun prevedibbli. Barra minn hekk, l-Assoċjazzjoni tax-Xogħol fil-Minjieri tikkunsidra wkoll li l-“istabbiltà” tat-tariffa tax-xogħol fil-minjieri huwa dritt miksub.
(49)
Argument ieħor ippreżentat mill-Assoċjazzjoni tax-Xogħol fil-Minjieri huwa l-projbizzjoni ta’ diskriminazzjoni. B’mod partikolari, ma jridx ikun hemm diskriminazzjoni bejn parteċipanti fis-suq li qed joperaw fuq bażi ta’ konċessjoni u parteċipanti fis-suq taħt sistema ta’ awtorizzazzjoni. Għalhekk, il-leġiżlatura Ungeriża mhijiex intitolata li żżid it-tariffi tax-xogħol fil-minjieri “b’mod retroattiv” għal żoni li diġà qed joperaw. L-ECJ iċċarat f’numru kbir ta’ sentenzi li ċ-ċertezza legali hija element fondamentali tal-liġi tal-UE. Il-leġiżlazzjoni titqies bħala mhux ambigwa, preċiża u prevedibbli, speċjalment jekk ikollha impatt negattiv fuq individwi jew kumpaniji (ara l-ġurisprudenza ċitata). L-Assoċjazzjoni tax-Xogħol fil-Minjieri tkompli ssostni li l-prinċipju ta’ ċertezza legali u drittijiet miksuba huma miġbura wkoll fil-Kostituzzjoni Ungeriża u tikkonkludi li abbażi tal-liġi tal-UE u l-leġislazzjoni dwar il-prinċipji kostituzzjonali trid tkun prevedibbli.
(50)
Fl-aħħarnett l-Assoċjazzjoni tax-Xogħol fil-Minjieri żżid li l-prinċipju ta’ protezzjoni tad-drittijiet miksuba ġej mill-prinċipju ta’ ċertezza legali. Dan il-prinċipju ta’ drittijiet miksuba ġie rrispettat matul proċeduri leġiżlattivi nazzjonali u internazzjonali li jirregolaw id-drittijiet tax-xogħol fil-minjieri. Stati Membri oħra tal-UE għandhom ukoll leġiżlazzjoni stabbli dwar ix-xogħol fil-minjieri li ma tinbidilx ta’ spiss.
VII. EŻISTENZA TA’ GĦAJNUNA FIS-SENS TAL-ARTIKOLU 107(1) TAT-TFUE
(51)
Sabiex jiġi aċċertat jekk miżura tikkostitwix għajnuna mill-istat, il-Kummissjoni trid tivvaluta jekk il-miżura kkontestata tissodisfax il-kondizzjonijiet tal-Artikolu 107(1) TFUE. Dan l-Artikolu jiddikjara li: “Ħlief għad-derogi previsti fit-Trattati, kull għajnuna, ta’ kwalunkwe forma, mogħtija minn Stat Membru jew permezz ta’ riżorsi tal-Istat, li twassal għal distorsjoni jew theddida ta’ distorsjoni għall-kompetizzjoni billi tiffavorixxi ċerti impriżi jew ċerti produtturi għandha, safejn tolqot il-kummerċ bejn l-Istati Membri, tkun inkompatibbli mas-suq intern”. Hawn taħt, fid-dawl ta’ din id-dispożizzoni, il-Kummissjoni tivvaluta jekk il-miżura kkontestata tikkostitwixxix għajnuna mill-Istat.
Kummenti ġenerali
(52)
L-ewwel nett, għandu jiġi mfakkar li miżura tista’ tikkostitwixxi għajnuna mill-istat fis-sens ta’ 107(1) ta’ TFUE irrilevanti mill-forma legali tagħha. Anke kieku l-ftehim ta’ estensjoni ġie konkluż skont id-dispożizzjonijiet rilevanti tal-Att dwar ix-Xogħol fil-Minjieri u anke kieku kien f’idejn l-Ungerija li tistabbilixxi t-tariffa tax-xogħol fil-minjieri bil-liġi, dan fih innifsu ma jfissirx li dawn l-azzjonijiet, jew l-effetti tagħhom, huma kompatibbli mar-regoli tal-UE dwar l-għajnuna mill-Istat. Il-fatt li miżura hija kompatibbli mal-liġi nazzjonali m’għandu l-ebda rilevanza fuq il- kompatibbiltà tagħha mar-regoli tat-TFUE dwar l-għajnuna mill-Istat.
(53)
Barra minn hekk, kif diġà stabbilit fid-deċiżjoni tal-bidu tal-proċeduri, il-Kummissjoni ma tikkunsidrax li kwalunkwe wieħed waħdu mill-elementi tal-każ, jiġifieri d-dispożizzjonijiet rilevanti tal-Att dwar ix-Xogħol fil-Minjieri, il-ftehim ta’ estensjoni u l-emenda tal-Att dwar ix-Xogħol fil-Minjieri, imur kontra r-regoli dwar l-għajnuna mill-Istat. Minflok, fil-każ preżenti l-Kummissjoni tikkunsidra s-sekwenza kollha tal-azzjonijiet tal-Istat bħala “l-miżura” u tivvaluta l-effett tal-ftehim ta’ estensjoni flimkien mal-emendi sussegwenti għall-Att dwar ix-Xogħol fil-Minjieri.
(54)
Fir-rigward tal-argumenti tal-Ungerija li t-tariffa tax-xogħol fil-minjieri mhijiex taxxa, imma s-sehem tal-Istat, il-Kummissjoni tosserva li dan l-argument huwa irrelevanti mill-perspettiva ta’ valutazzjoni ta’ għajnuna mill-Istat. Regoli dwar l-għajnuna mill-Istat huma applikabbli għal kull tip ta’ spiża li trid tinġarr mill-impriżi u minn liema ġew eżentati permezz ta’ miżura tal-Istat. Fi kwalunkwe każ, wieħed għandu josserva li awtorizzazzjoni amministrattiva ta’ esplojtazzjoni ta’ riżorsi minerali u idrokarburi tidher li hija rwol tipiku ta’ awtorità pubblika; ħlasijiet għal din l-awtorizzazzjoni huma komparabbli ma’ taxxa jew tariffa amministrattiva.
(55)
Fl-aħħar nett, fir-rigward tal-klawżola ta’ terminazzjoni, il-Kummissjoni tikkunsidra li din mhijiex kwistjoni ta’ għajnuna mill-Istat. Il-fatt li l-ftehim jiddikjara li l-kuntratt jintemm jekk parti terza tikseb aktar minn 25 % ta’ MOL hija miżura li ma tinvolvix riżorsi tal-Istat.
Selettività
(56)
Sabiex tiġi kkunsidrata bħala għajnuna mill-Istat, miżura trid tkun speċifika jew selettiva f’li tiffavorixxi ċerti impriżi biss jew il-produzzjoni ta’ ċerti oġġetti.
(57)
Skont il-ġurisprudenza tal-Qorti tal-Ġustizzja (36), fir-rigward tal-valutazzjoni tal-kondizzjoni ta’ selettività, li hija fattur kostitwenti fil-kunċett ta’ għajnuna mill-Istat, l-Artikolu 107(1) TFUE jirrikjedi valutazzjoni ta’ jekk, taħt skema statutorja partikolari, miżura tal-istat hija tali li “tiffavorixxi ċerti impriżi jew ċerti produtturi” meta mqabbla ma’ impriżi oħra li huma f’sitwazzjoni legali u fattwali li hija komparabbli fid-dawl tal-għan segwit mill-miżura inkwistjoni.
(58)
Il-Qorti sostniet bosta drabi li l-Artikolu 107(1) TFUE ma jiddistingwix bejn il-kawżi u l-għanijiet tal-għajnuna mill-Istat, imma jiddefinixxihom b’rabta mal-effetti tagħhom (37).
(59)
Il-kunċett tal-għajnuna mill-Istat ma japplikax, madankollu, għal miżuri tal-Istat, li jiddiskriminaw bejn impriżi fejn dik id-differenzazzjoni tirriżulta min-natura jew l-istruttura ġenerali tas-sistema li jkunu jagħmlu parti minnha.
(60)
Il-Kummissjoni ma taqbilx mal-argument tal-awtoritajiet Ungeriżi u partijiet interessati dwar in-nuqqas ta’ selettività.
(61)
Sabiex jiġi determinat jekk il-miżura hijiex selettiva, is-sistema applikabbli ta’ referenza trid tiġi definita (38).
(62)
Fil-każ ittrattat, il-Kummissjoni tikkunsidra li s-sistema applikabbli ta’ referenza għall-valutazzjoni hija r-reġim ta’ awtorizzazzjoni. MOL ma kellhiex tidħol f’sejħa għall-offerti kompetittiva għad-dritt li tikseb konċessjoni f’żona magħluqa. Minflok, kisbet id-dritt tax-xogħol fil-minjieri għaż-żoni tagħha taħt ir-reġim ta’ awtorizzazzjoni u tikkompeti ma’ parteċipanti fis-suq taħt dan ir-reġim. Il-ftehim ta’ estensjoni jifforma parti mir-reġim ta’ awtorizzazzjoni. Is-sempliċi fatt li MOL ma setgħetx tibda estrazzjoni sad-data ta’ skadenza stipulata u kellha bżonn titlob ftehim ta’ estensjoni ma jistax jirriżulta f’bidla tas-sistema ta’ referenza. Li wieħed jaċċetta dan l-argument iwassal għal sitwazzjoni fejn jingħata trattament individwali lill-kumpanija waħda, bħalma huwa l-każ taħt ir-reġim ta’ konċessjoni, imma mingħajr sejħa għall-offerti pubblika u kompetittiva.
(63)
Fil-fatt, hija deċiżjoni diskrezzjonali mill-awtoritajiet Ungeriżi li jiġi determinat jekk iż-żona hijiex taħt konċessjoni jew awtorizzazzjoni. Għaldaqstant, jekk l-awtoritajiet Ungeriżi jixtiequ jagħtu drittijiet tax-xogħol fil-minjieri fuq bażi kuntrattwali jistgħu jagħżlu proċedura trasparenti ta’ konċessjoni li tinkludi proċess ta’ sejħa miftuħa għall-offerti. Il-Kummissjoni ma tistax taċċetta li l-hekk imsejjħa “kważi-konċessjoni” opaka, li attwalment tapplika għal kumpanija waħda biss (MOL), tista’ titqies bħala sistema separata ta’ referenza.
(64)
Barra minn hekk, l-Ungerija kellha marġini wiesa’ ta’ diskrezzjoni sabiex testendi l-awtorizzazzjoni, kif ukoll temenda sussegwentement id-dispożizzjonijiet rilevanti tal-Att dwar ix-Xogħol fil-Minjieri (minkejja li kienet taf x’effetti vantaġġjużi dan kien ikollu fuq MOL, billi din il-kumpanija kienet l-unika parteċipanta fis-suq għall-idrokarburi li kkonkludiet ftehim ta’ estensjoni). L-Ungerija kienet libera li tiddetermina t-tariffa tax-xogħol fil-minjieri fi kwalunkwe ħin, jiġifieri setgħet iddeċidiet li bl-ebda mod ma temenda l-Att dwar ix-Xogħol fil-Minjieri. Mill-perspettiva tal-effetti tagħha, is-sekwenza ta’ atti ffavoriet mingħajr dubju impriża waħda partikolari.
(65)
Fid-dawl ta’ dak li ntqal hawn fuq, il-Kummissjoni tikkonkludi li s-sistema ta’ referenza hija r-reġim ta’ awtorizzazzjoni.
(66)
Fil-qafas tar-reġim ta’ awtorizzazzjoni, jidher biċ-ċar li l-ftehim ta’ estensjoni huwa selettiv. Fil-fatt, kif jikkonfermaw l-awtoritajiet Ungeriżi nfushom, il-partijiet, meta jinnegozjaw it-termini ta’ dan il-ftehim, għandhom ċertu marġini ta’ manuvra sabiex jistipulaw il-komponenti differenti ta’ ħlas u, l-aktar importanti, jistgħu jiddeċiedu li bl-ebda mod ma jikkonkludu l-ftehim. Għaldaqstant, l-awtoritajiet Ungeriżi kellhom id-diskrezzjoni li jikkonkludu dan il-ftehim ma’ MOL (jew ma’ kwalunkwe parteċipant ieħor fis-suq) (39).
(67)
Dan it-trattament ma jistax jiġi spjegat permezz tal-loġika u n-natura tas-sistema. Minn naħa waħda, tariffi tax-xogħol fil-minjieri huma imposti sabiex jiġi żgurat dħul għall-Istat fuq il-valur estratt. Minn naħa l-oħra, il-komponenti ta’ ħlas taħt il-ftehim ta’ estensjoni jitħallsu bi skambju għall-estensjoni bħala imposta żejda. Fil-każ preżenti, madankollu, il-konklużjoni tal-ftehim ta’ estensjoni u ż-żieda sussegwenti fit-tariffi għal MOL wasslet għas-sitwazzjoni paradossali li MOL, billi naqqset milli tibda l-produzzjoni fil-ħin, tibbenefika minn tariffi tax-xogħol fil-minjieri aktar baxxi sal-2020 għall-prattikament iż-żoni kollha tagħha taħt awtorizzazzjoni; filwaqt li l-kompetituri tagħha, li huma soġġetti bl-istess mod għar-reġim ta’ awtorizzazzjoni u li bdew il-produzzjoni fil-ħin u għalhekk ma kkonkludewx ftehim ta’ estensjoni, ikollhom iħallsu tariffi statutorji ogħla.
(68)
Dan kien l-uniku ftehim ta’ estensjoni konkluż għall-idrokarburi. MOL osservat li hemm ftehimiet ta’ estensjoni oħra fis-seħħ għal minerali solidi. Il-Kummissjoni tosserva, madankollu, li dan jikkonċerna tipi oħra ta’ minerali li huma soġġetti għal tariffa tax-xogħol fil-minjieri differenti taħt l-Att mill-idrokarburi. Irid jiġi osservat ukoll li għal minerali solidi ma kien hemm l-ebda bidla fit-tariffa tax-xogħol fil-minjieri introdotta mill-emenda għall-Att dwar ix-Xogħol fil-Minjieri, (jiġifieri billi l-parteċipanti fis-suq ikkonkludew dan il-ftehim ma ġewx affettwati mill-istess “sekwenza ta’ miżuri” u għalhekk l-ebda vantaġġ ma ġie miżjud lilhom).
(69)
Abbażi ta’ dak imsemmi qabel, minkejja l-argumenti mressqa mill-Ungerija, il-Kummissjoni tikkunsidra li s-sekwenza ta’ azzjonijiet, jiġifieri l-mod kif inhi miktuba t-Taqsima 26/A(5), il-ftehim ta’ estensjoni konkluż abbażi tagħha, u l-emenda sussegwenti għall-Att dwar ix-Xogħol fil-Minjieri, kienet selettiva favur MOL.
(70)
L-effetti kombinati tas-sekwenza ta’ miżuri huma li, fost detenturi ta’ awtorizzazzjonijiet ta’ xogħol fil-minjieri mogħtija taħt it-Taqsima 5 tal-Att dwar ix-Xogħol fil-Minjieri, MOL biss ġiet soġġetta għal reġim speċifiku li pproteġiha kontra kwalunkwe żieda fit-tariffa tax-xogħol fil-minjieri normalment dovuta għall-estrazzjoni tal-idrokarburi.
(71)
Bħala konklużjoni, minħabba fid-diskrezzjoni wiesgħa fl-għoti ta’ ftehim ta’ estensjoni u fid-dawl tal-fatt li, fil-fatt, l-eżenzjoni hija diretta lejn kumpanija individwali waħda, il-kriterju ta’ selettività qed jiġi sodisfatt.
Vantaġġ
(72)
Għal kuntrarju tal-argumenti tal-awtoritajiet Ungeriżi, il-Kummissjoni hi tal-fehma li l-Istat ma jeżerċitax attività ekonomika billi jawtorizza attivitajiet ta’ xogħol fil-minjieri. Pjuttost, l-għoti ta’ konċessjonijiet amministrattivi jew awtorizzazzjonijiet ta’ xogħol fil-minjieri hija marbuta mal-eżerċizzju ta’ poteri li huma tipikament dawk ta’ awtorità pubblika minħabba li din l-attività ma tistax tiġi eżerċitata oriġinarjament minn attur privat (40). Fl-Ungerija - bħal fi Stati Membri oħra tal-UE - l-ebda attur privat mhu s-sid oriġinali tar-riżorsi minerali. Sistemi legali tal-Istati Membri ġeneralment jattribwixxu kontroll fuq riżorsi minerali lill-awtoritajiet pubbliċi (41). Għalhekk, id-deċiżjoni li kumpanija tingħata l-permess li tesplojta riżorsi minerali, fil-forma li l-Istat Membru jagħżel u bi ħlas ta’ ċerti tariffi, hija, minħabba n-natura u r-regoli tagħha, kwistjoni għall-awtoritajiet pubbliċi u tista’ tiġi kategorizzata bħala l-eżerċizzju ta’ poteri ta’ awtorità pubblika. L-intervent tal-Ungerija li tagħmel l-attività tax-xogħol fil-minjieri soġġetta għal sorveljanza amministrattiva sservi l-interess ġenerali u mhux dak kummerċjali. Din l-imġiba trid għalhekk titqies bħala forma ta’ intervent tal-Istat minn awtorità pubblika mhux ekwivalenti għall-imġiba ta’ investitur privat f’ekonomija tas-suq (42).
(73)
Anke kieku fil-każ preżenti awtorizzazzjoni għal esplojtazzjoni ta’ xogħol fil-minjieri kellha titqies bħala attività ekonomika fejn l-Istat isegwi għanijiet kummerċjali (li mhuwiex il-każ), il-Kummissjoni tosserva li m’hemm l-ebda rabta ċara u diretta f’termini monetarji bejn il-livell tat-tariffi tax-xogħol fil-minjieri stabbilit mill-Ungerija għal MOL u l-valur tal-awtorizzazzjoni ta’ xogħol fil-minjieri. Ir-raġunament tal-Ungerija, jiġifieri li aġġixxiet bħala operatur tas-suq meta kkonkludiet il-ftehim ta’ estensjoni, mhuwiex ikkonfermat. B’mod partikolari, m’hemm l-ebda indikazzjoni li s-sejħa għall-offerti għall-konċessjoni għat-12-il żona (li ma kienux se jiġu estiżi) ma kinitx tirriżulta f’offerta ogħla minn kompetitur. L-Ungerija naqqset ukoll milli turi li qieset il-fatturi u r-riskji rilevanti kollha minn perspettiva kummerċjali meta kkonkludiet il-ftehim ta’ estensjoni, jiġifieri l-komponenti kollha tal-ħlas fil-ftehim ta’ estensjoni, it-tariffi possibbilment ogħla stabbiliti mill-Att dwar ix-Xogħol fil-Minjieri sal-2020, it-tul ta’ żmien tal-ftehim u kompetituri possibbli.
(74)
Raġunament ieħor mill-Ungerija huwa li wara l-emenda kkontestata tal-Att dwar ix-Xogħol fil-Minjieri, l-ebda parteċipant fis-suq ieħor ma kellu fil-fatt iħallas tariffa ogħla minn MOL, minħabba l-fatt li ma kien hemm l-ebda kompetitur li jaqa’ fil-kategoriji b’tariffi tax-xogħol fil-minjieri ogħla fil-perjodu rilevanti.
Tabella 4
Sommarju tat-tariffi tax-xogħol fil-minjieri applikabbli qabel u wara l-emendi għall-Att dwar ix-Xogħol fil-Minjieri
Tariffa applikabbli sal-2008
Tariffa applikabbli fl-2008
Tariffa applikabbli mit-23 ta’ Jannar 2009
Tariffa għaż-żoni kollha taħt il-kuntratt ta’ MOL
Applikabbli sal-2020
Produzzjoni li bdiet qabel l-1 ta’ Jannar 1998
J % (45)
(mill-inqas 12 %)
J %
(mill-inqas 30 %, +3 % jew 6 % klawżola Brent)
J %
(mill-inqas 30 %, +3 % jew 6 % klawżola Brent)
J % × c (46)
(mill-inqas 12 %)
Produzzjoni li bdiet bejn l-1 ta’ Jannar 1998 u l-1 ta’ Jannar 2008
12 %
30 %
(+ 3 % jew 6 % klawżola Brent)
12 %
(+ 3 % jew 6 % klawżola Brent)
12 % × c
(~ 12.24 % (44))
Produzzjoni li bdiet wara l-1 ta’ Jannar 2008 (43)
Żoni tal-gass bi produzzjoni annwali ta’ inqas minn 300 m m3
Żoni taż-żejt bi produzzjoni annwali ta’ inqas minn 50 kt
Mhux Applikabbli
12 %
(+ 3 % jew 6 % klawżola Brent)
12 %
(+ 3 % jew 6 % klawżola Brent)
12 % × c
(~ 12.24 % (44))
Żoni tal-gass bi produzzjoni annwali bejn 300-500 m m3
Żoni taż-żejt bi produzzjoni annwali bejn 50-200 kt
20 %
(+ 3 % jew 6 % klawżola Brent)
20 %
(+ 3 % jew 6 % klawżola Brent)
Żoni tal-gass bi produzzjoni annwali ta’ aktar minn 500 m m3
Żoni taż-żejt bi produzzjoni annwali ta’ aktar minn 200 kt
30 %
(+ 3 % jew 6 % klawżola Brent)
30 %
(+ 3 % jew 6 % klawżola Brent)
Idrokarburi b’kondizzjonijiet ta’ xogħol fil-minjieri speċjali
12 %
12 %
Gass inert għoli
8 %
8 %
(75)
Dan l-argument irid jiġi miċħud.
(76)
It-Tabella 4 hawn fuq tagħti sommarju tal-punt safejn il-ftehim ta’ estensjoni u l-emenda sussegwenti tal-Att dwar ix-Xogħol fil-Minjieri rriżultaw f’tariffi għal MOL aktar baxxi minn dawk stipulati mill-Att dwar ix-Xogħol fil-Minjieri.
(77)
L-ewwel nett, id-dejta sottomessa mill-awtoritajiet Ungeriżi turi li fil-fatt kien hemm xi parteċipanti fis-suq li qed joperaw żoni taħt ir-reġim ta’ awtorizzazzjoni li kienu soġġetti għal obbligu ta’ tariffa tax-xogħol fil-minjieri ogħla minn MOL, bejn it-8 ta’ Jannar 2008 u t-23 ta’ Jannar 2009 minħabba fl-ewwel emenda għall-Att dwar ix-Xogħol fil-Minjieri u anke mit-23 ta’ Jannar 2009 sal-lum minħabba fit-tieni emenda għall-Att dwar ix-Xogħol fil-Minjieri. Is-sottomissjonijiet mill-awtoritajiet Ungeriżi juru li fl-2008 kien hemm żoni tax-xogħol fil-minjieri li qed joperaw taħt awtorizzazzjoni minn kumpaniji oħra għajr MOL li ħallsu aktar minn 12 % (bejn 14,24 % u 18 %) minħabba fl-applikazzjoni tal-Klawżola Brent (47).
(78)
It-tieni, għalkemm l-awtoritajiet Ungeriżi jiddikjaraw li hemm biss kompetituri li joperaw jew li huma mistennija li jibdew joperaw żoni iżgħar (jiġifieri li jipproduċu inqas minn 500m3 jew 200kt), il-Kummissjoni tosserva li anke jekk dawn iż-żoni iżgħar kienu soġġetti għall-kategorija tat-12 %, xorta jridu jħallsu ż-żieda Brent, kull meta tkun applikabbli. Dan jista’ jwassal għal tariffa tax-xogħol fil-minjieri sa 18 %. Il-Kummissjoni tfakkar għal darb’oħra li l-effett tal-miżuri huwa li MOL mhijiex soġġetta għall-Klawżola Brent stabbilita fl-Att dwar ix-Xogħol fil-Minjieri għall-operaturi l-oħra kollha.
(79)
It-tielet, fir-rigward tal-ambjent tas-suq ġenerali kurrenti fl-Ungerija, hemm diversi kumpaniji tax-xogħol fil-minjieri involuti f’attivitajiet ta’ estrazzjoni tal-idrokarburi. Barra minn hekk, hemm diversi kumpaniji li qed iwettqu esplorazzjoni li jistgħu jibdew joperaw żoni u jsiru kompetituri ta’ MOL. Kwalunkwe operatur ġdid taħt ir-reġim ta’ awtorizzazzjoni se jkun soġġett għat-tariffa tax-xogħol fil-minjieri statutorja u jiffaċċja kompetizzjoni ma’ MOL, l-unika kumpanija li ż-żoni tax-xogħol fil-minjieri tagħha jaħarbu t-tariffa applikabbli taħt ir-reġim ta’ awtorizzazzjoni u huma soġġetti għal livell aktar baxx ta’ tariffi.
(80)
Ir-raba’, il-Kummissjoni tosserva li huwa fatt li MOL ġiet soġġetta għal tariffa ta’ madwar 12.24 % mhux biss għat-12-il żona mogħtija estensjoni imma għaż-żoni kollha tax-xogħol fil-minjieri tagħha li bdew joperaw wara l-1 ta’ Jannar 1998 operati taħt awtorizzazzjoni fil-waqt tal-ftehim tal-2005, u tariffa ta’ J % għaż-żoni kollha li bdew joperaw qabel l-1 ta’ Jannar 1998. Barra minn hekk, it-tariffa ta’ MOL hija stabbilita mill-ftehim ta’ estensjoni għal 12.24 % sal-2020. Għaldaqstant, hemm vantaġġ għal MOL għall-maġġoranza taż-żoni tagħha taħt awtorizzazzjoni għal tul ta’ żmien konsiderevoli.
(81)
Il-ħames, kieku ipotetikament l-Awtorità tal-Minjieri ma kinitx qablet mal-estensjoni għat-12-il żona, iż-żoni l-oħra kollha ta’ MOL taħt awtorizzazzjoni kienu jsiru soġġetti wkoll għat-tariffa ta’ xogħol fil-minjieri konsiderevolment ogħla, li seta’ fisser dħul ogħla għall-Istat (48). Barra minn hekk, kif imsemmi fil-premessa 73, l-Istat seta’ ħareġ sejħa għall-offerti għall-konċessjoni għat-12-il żona li ma ngħatawx estensjoni, u b’hekk seta’ jikseb potenzjalment offerta ogħla minn kompetitur.
(82)
Fir-rigward tal-argument tal-Ungerija li MOL ħallset tariffa tax-xogħol fil-minjieri ogħla, jiġifieri 12,24 %, fl-2006 u l-2007, il-Kummissjoni tosserva li dan huwa irrilevanti.
(83)
L-ewwel nett, dan kien minħabba l-fatt li MOL kellha tħallas iż-żieda stipulata fit-tariffa tax-xogħol fil-minjieri (minn 12 % sa 12,24 %) eżattament bħalma kien ikollha tagħmel kwalunkwe kumpanija li kellha x-xewqa li testendi l-awtorizzazzjoni tal-minjieri tagħha. F’dan ir-rigward, MOL irċeviet it-trattament standard u ma kinitx żvantaġġjata. Lanqas ma kien għadu seħħ il-vantaġġ għal MOL: dan seħħ finalment fil-waqt tal-ewwel emenda għall-Att, jiġifieri, mit-8 ta’ Jannar 2008.
(84)
Barra minn hekk, fl-2008 MOL ħallset HUF 28,4 biljun u fl-2009 HUF 1.9 biljun inqas f’tariffi tax-xogħol fil-minjieri għaż-żoni ta’ produzzjoni tagħha milli kienet tħallas kieku kienet soġġetta għall-Att dwar ix-Xogħol fil-Minjieri fis-seħħ dak iż-żmien.
(85)
Fir-rigward tal-komponenti l-oħra ta’ ħlas taħt it-Taqsima 26/A(5) tal-Att dwar ix-Xogħol fil-Minjieri (jiġifieri t-tariffa ta’ estensjoni u l-ħlas ta’ darba), dawn tħallsu bi skambju għall-estensjoni u mhux għad-dritt ta’ tariffi aktar baxxi minn dawk applikabbli għall-kompetituri tagħha. Dawn il-komponenti ta’ ħlas lanqas ma jistgħu jitqiesu bħala “ħlas bil-quddiem” ta’ tariffi ta’ xogħol fil-minjieri dovuti f’perjodi aktar tard. Il-kliem tat-Taqsima 26/A(5) tal-Att dwar ix-Xogħol fil-Minjieri huwa ċar f’dan ir-rigward. B’mod partikolari, tiddikjara li “l-kumpanija għandha tħallas imposta jekk tingħata estensjoni”. Iż-żewġ elementi l-oħra huma marbuta man-numru ta’ żoni li ngħataw estensjoni. Għaldaqstant it-Taqsima 26/A(5) tal-Att dwar ix-Xogħol fil-Minjieri tistabbilixxi rabta bejn l-estensjoni u l-obbligu ta’ ħlas.
(86)
Skont il-ġurisprudenza, għajnuna mogħtija lil kumpanija ma tistax tiġi bbilanċjata minn ħlas impost fuq l-istess kumpanija li jirrappreżenta imposta speċifika u distinta mingħajr rabta mal-miżura li tikkostitwixxi għajnuna (49). Fil-każ ittrattat, kif deskritt fil-premessa 85, il-komponenti l-oħra ta’ ħlas taħt it-Taqsima 26/A(5) jirrappreżentaw imposta għall-estensjoni li tista’ titqies bħala imposta speċifika u distinta mingħajr rabta mal-emenda sussegwenti tat-tariffi statutorji taħt ir-reġim ta’ awtorizzazzjoni.
(87)
Fl-aħħarnett, il-Kummissjoni tiġbed l-attenzjoni li l-konklużjoni tal-ftehim ta’ estensjoni u ż-żieda sussegwenti fit-tariffi għal MOL wasslu għas-sitwazzjoni paradossali li MOL, billi naqqset milli tibda l-produzzjoni fil-ħin, se tkun qed tħallas tariffi tax-xogħol fil-minjieri aktar baxxi għal kważi ż-żoni tagħha kollha taħt awtorizzazzjoni sal-2020, filwaqt li l-kompetituri tagħha, li ma kkonkludewx ftehim ta’ estensjoni minħabba li bdew il-produzzjoni fil-ħin u huma soġġetti bl-istess mod għar-reġim ta’ awtorizzazzjoni, iridu jħallsu tariffi statutorji ogħla.
(88)
Abbażi ta’ dak imsemmi qabel, il-Kummissjoni tikkonkludi li l-miżura tat vantaġġ lil MOL. Din tipproteġi lil MOL milli ġġarrab spejjeż li kieku kien ikollha ġġarrab. L-effett kombinat tal-ftehim ta’ estensjoni u l-modifika sussegwenti tal-Att dwar ix-Xogħol fil-Minjieri jirriżultaw fl-għoti ta’ vantaġġ lill-kumpanija.
Riżorsi tal-Istat
(89)
Il-miżura tinvolvi dħul mitluf li l-Istat ikun intitolat għalih u għalhekk jingħata minn riżorsi tal-Istat.
Tfixkil ta’ kompetizzjoni u effett fuq kummerċ
(90)
MOL hija kumpanija integrata taż-żejt u l-gass u tikkwalifika bħala impriża. Tikkompeti ma’ impriżi oħra li ma jibbenefikawx mill-istess vantaġġ. Għalhekk, il-miżura tikkawża tfixkil tal-kompetizzjoni. Barra minn hekk, MOL hija attiva f’settur fejn jeżisti kummerċ bejn Stati Membri; il-kriterju li jiġi affettwat il-kummerċ fl-Unjoni huwa sodisfatt ukoll.
Konklużjonijiet dwar il-preżenza ta’ għajnuna
(91)
Abbażi tal-argumenti stabbiliti hawn fuq, il-Kummissjoni hi tal-fehma li l-miżura tissodisfa l-kriterji stabbiliti fl-Artikolu 107(1) TFUE. Taħt dawk iċ-ċirkostanzi, il-miżura inkwistjoni trid tiġi kkunsidrata bħala għajnuna mill-istat fis-sens tal-Artikolu 107(1) TFUE.
VIII. KOMPATIBBILTÀ TAL-GĦAJUNA MAS-SUQ INTERN
(92)
L-Artikoli 107(2) u 107(3) TFUE jipprovdu għal eżenzjonijiet għar-regola ġenerali li għajnuna mill-Istat hija inkompatibbli mas-suq intern kif iddikjarat fl-Artikolu 107(1).
(93)
Hawn isfel il-Kummissjoni tivvaluta l- kompatibbiltà tal-miżura taħt dawk l-eċċezzjonijiet. Għandu jiġi osservat li l-Ungerija ma ressqet l-ebda argument fir-rigward ta’ kompatibbiltà mas-suq intern.
(94)
Barra minn hekk, għandu jiġi osservat ukoll li l-miżura tirriżulta fi tnaqqis ta’ spejjeż li normalment jiġġarbu minn MOL u għalhekk għandhom jitqiesu bħala għajnuna għall-operat.
(95)
L-eżenzjonijiet fl-Artikolu 107(2) TFUE ma japplikawx fil-każ preżenti għaliex din il-miżura m’għandhiex karattru soċjali, ma ngħatatx lil konsumaturi individwali, mhijiex imfassla biex tpatti għal ħsarat ikkawżati minn diżastri naturali jew avvenimenti straordinarji u ma ngħatatx lill-ekonomija ta’ ċerti żoni tar-Repubblika Federali tal-Ġermanja affettwati mid-diviżjoni ta’ dak il-pajjiż.
(96)
Aktar eżenzjonijiet huma stabbiliti fl-Artikolu 107(3) TFUE.
(97)
L-Artikolu 107(3)(a) jiddikjara li “għajnuna maħsuba sabiex tippromwovi l-iżvilupp ekonomiku ta’ reġjun fejn il-livell tal-għajxien huwa baxx b’mod anormali jew fejn ikun hemm stat serju ta’ nuqqas ta’ impjieg” tista’ tkun iddikjarata kompatibbli mas-suq intern. It-territorju kollu tal-Ungerija seta’ jitqies bħala reġjun tali fi żmien l-adeżjoni u l-maġġoranza tar-reġjuni tagħha għadhom jistgħu jibbenefikaw minn tali għajnuna (50).
(98)
Il- kompatibbiltà tal-għajnuna mill-Istat għal reġjuni megħjuna hija rregolata mill-Linji Gwida dwar l-Għajnuna Reġjonali tal-Kummissjoni għal-2007-2013 (51) (minn issa ’l quddiem “il-Linji Gwida dwar l-Għajnuna Reġjonali”). Taħt il-Linji Gwida dwar l-Għajnuna Reġjonali, għajnuna mill-Istat tista’ fil-prinċipju tiġi awtorizzata għal spejjeż ta’ investiment (52). Kif diġà imsemmi hawn fuq, l-għajnuna ttrattata ma tistax titqies bħala għajnuna ta’ investiment. Safejn hija kkonċernata l-għajnuna għall-operat, il-miżura ma tiffaċilitax l-iżvilupp ta’ xi attività jew reġjun ekonomiku u mhijiex illimitata fiż-żmien, la tonqos maż-żmien u lanqas ma hija proprozjonali ma’ dak li huwa meħtieġ biex żvantaġġi ekonomiċi speċifiċi jiġu rimedjati (53).
(99)
Fid-dawl ta’ dak li ntqal hawn fuq, il-Kummissjoni tikkonkludi li l-għajnuna mhijiex eliġibbli għad-deroga provduta fl-Artikolu 107(3)(a) TFUE.
(100)
L-Artikolu 107(3)(b) tat-TFUE jiddikjara li “għajnuna maħsuba sabiex tippromwovi l-eżekuzzjoni ta’ proġetti fuq skala kbira ta’ interess komuni Ewropew, jew sabiex tirrimedja taħwid serju fl-ekonomija ta’ Stat Membru” tista’ tiġi ddikjarata kompatibbli mas-suq intern.
(101)
Il-Kummissjoni tosserva li l-għajnuna inkwistjoni mhijiex imfassla biex tippromwovi t-twettiq ta’ proġett fuq skala kbira ta’ interess komuni Ewropew u l-Kummissjoni lanqas sabet xi evidenza li l-għajnuna hija mfassla biex tirrimedja taħwid serju fl-ekonomija Ungeriża.
(102)
Fid-dawl ta’ dak li ntqal hawn fuq, il-Kummissjoni tikkonkludi li l-għajnuna ma tikkwalifikax għad-deroga stabbilita fl-Artikolu 107(3)(b) TFUE.
(103)
L-Artikolu 107(3)(d) TFUE jiddikjara li għajnuna sabiex tiġi promossal-kultura u l-preservazzjoni tal-patrimonju tista’ tiġi ddikjarata kompatibbli mat-TFUE meta din l-għajnuna ma tolqotx il-kondizzjonijiet tal-kummerċ u tal-kompetizzjoni fl-UE sa grad li jkun kuntrarju għall-interess komuni. Dan ovvjament ma japplikax għall-każ preżenti.
(104)
L-Artikolu 107(3)(c) tat-TFUE jipprovdi għall-awtorizzazzjoni ta’ għajnuna mill-Istat maħsuba sabiex tiffaċilita l-iżvilupp ta’ ċerti attivitajiet jew ta’ ċerti reġjuni ekonomiċi, basta dik l-għajnuna ma tfixkilx il-kondizzjonijiet tal-kummerċ sa grad li jkun kuntrarju għall-interess komuni. Il-Kummissjoni żviluppat diversi linji gwida u komunikazzjonijiet li jispjegaw kif se tapplika d-deroga li tinsab fl-Artikolu 107(3) tat-TFUE.
(105)
Madankollu, il-Kummissjoni tikkunsidra li minħabba fin-natura u l-karatteristiċi tal-għajnuna, l-eċċezzjonijiet taħt dawn il-linji gwida u komunikazzjonijiet mhumiex applikabbli għall-każ preżenti. Barra minn hekk, l-Ungerija ma ddikjaratx li l-għajnuna tista’ tkun kompatibbli taħt dawk ir-regoli.
(106)
L-għajnuna li qed tkun ivvalutata għaldaqstant tikkostitwixxi għajnuna mill-Istat inkompatibbli.
IX. ASPETTATTIVI LEĠITTIMI, DRITTIJIET MIKSUBA U DISKRIMINAZZJONI
(107)
Għalkemm il-Kummissjoni ma tikkontestax l-argument li l-prevedibbiltà hija ġeneralment inċentiv għal investimenti, irid jiġi osservat li, fid-dawl tan-natura obbligatorja tas-sorveljanza ta’ għajnuna mill-Istat mill-Kummissjoni taħt l-Artikolu 108 TFUE, impriżi li jkunu ngħataw l-għajnuna ma jistax ikollhom, fil-prinċipju, aspettattiva leġittima li l-għajnuna hija legali sakemm din ma tkunx ingħatat f’konformità mal-proċedura tal-għajnuna mill-Istat (54). F’dan ir-rigward, l-ebda benefiċjarju ma jista’ jsemmi f’buona fede sabiex jiddefendi drittijiet miksuba u jevita rkupru (55).
(108)
Huwa veru li l-Qorti sostniet ripetutament li d-dritt li wieħed joqgħod fuq il-prinċipju tal-protezzjoni tal-aspettattivi leġittimi huwa estiż għal kull persuna f’sitwazzjoni fejn awtorità tal-Unjoni Ewropea tkun ikkawżat li din il-persuna jkollha aspettattivi ġġustifikati. Madankollu, persuna ma tistax tinvoka ksur tal-prinċipju jekk ma tkunx ingħatat garanziji preċiżi mill-korp amministrattiv (56). Fil-każ preżenti, MOL ma ngħatatx garanzija minn awtorità tal-UE li tista’ tiġġustifika aspettattiva leġittima.
(109)
Huwa veru wkoll li reċipjent ta’ għajnuna mogħtija illegalment mhuwiex prekluż milli jsemmi ċirkostanzi eċċezzjonali li fuq il-bażi tagħhom kien leġittimament assuma li l-għajnuna hija legali u għalhekk jonqos milli jirrifondi dik l-għajnuna. Madankollu, l-ebda ċirkostanza eċċezzjonali mhija preżenti f’dan il-każ. Għal kuntrarju, l-emenda tal-2008 għall-Att dwar ix-Xogħol fil-Minjieri turi li kumpaniji tax-xogħol fil-minjieri ma jistgħux fi prinċipju jserħu fuq il-fatt li ma jkun hemm assolutament l-ebda bidla fil-liġi.
(110)
Il-Kummissjoni tiġbed l-attenzjoni li t-tariffa tax-xogħol fil-minjieri għal żoni li diġà qed joperaw ġiet emendata darbtejn riċentement, jiġifieri mit-8 ta’ Jannar 2008 u mit-23 ta’ Jannar 2009. L-ewwel nett, irid jiġi enfasizzat li l-emenda tal-2008 għall-Att dwar ix-Xogħol fil-Minjieri ġiet imfassla sabiex tapplika għal awtorizzazzjonijiet eżistenti tax-xogħol fil-minjieri. Dan jintwera biċ-ċar mill-fatt li l-kliem tal-Att dwar ix-Xogħol fil-Minjieri tal-2008 jikkonċerna wkoll it-termini tal-awtorizzazzjonijiet mogħtija qabel l-2008. Għal dawn l-awtorizzazzjonijiet, it-tariffi ġew adattati mid-dħul fis-seħħ tal-Att dwar ix-Xogħol fil-Minjieri l-ġdid. Dan jipprova li d-detenturi ta’ awtorizzazzjoni m’għandhom l-ebda aspettattiva leġittima jew dritt miksub li l-livell ta’ drittijiet impost jibqa’ ma jinbidilx matul it-tul ta’ żmien kollu tal-awtorizzazzjoni tagħhom.
(111)
Għal kuntrarju ta’ dak iddikjarat mill-Ungerija u l-partijiet interessati l-oħra, il-ġurisprudenza tal-UE tikkonferma li individwi ma jistgħux jserħu fuq il-fatt li ma ssir l-ebda bidla fil-liġi (57). Bl-istess mod, bidliet fil-liġi lanqas m’huma preklużi mill-prinċipju ta’ ċertezza legali.
(112)
Fir-rigward tal-argument ta’ diskriminazzjoni, dan irid jiġi miċħud ukoll. Żieda fit-tariffa mhijiex diskriminatorja jekk tiġi applikata għal kulħadd, speċjalment ladarba m’hemm l-ebda differenzjazzjoni fi ħdan ir-reġim, jiġifieri l-ebda distinzjoni ma titfassal fost l-impriżi li qed joperaw taħt awtorizzazzjoni.
X. IRKUPRU
(113)
Skont it-TFUE u l-ġurisprudenza stabbilita tal-Qorti tal-Ġustizzja, meta ssib li l-għajnuna hija inkompatibbli mas-suq intern il-Kummissjoni hija kompetenti biex tiddeċiedi li l-Istat ikkonċernat irid jabolixxiha jew ibiddilha (58). Il-Qorti sostniet konsistentement ukoll li l-obbligu fuq Stat li jabolixxi għajnuna meqjusa mill-Kummissjoni bħala inkompatibbli mas-suq intern huwa mfassal biex jistabbilixxi mill-ġdid is-sitwazzjoni li kienet teżisti qabel (59). F’dan il-kuntest, il-Qorti stabbiliet li dak l-għan jinkiseb ladarba r-reċipjent ikun ħallas lura l-ammonti mogħtija permezz ta’ għajnuna illegali, biex b’hekk jintilef il-vantaġġ li kien igawdi fuq il-kompetituri tiegħu fis-suq, u s-sitwazzjoni qabel il-ħlas tal-għajnuna tkun ġiet irrestawrata (60).
(114)
B’segwitu ta’ dik il-ġurisprudenza, l-Artikolu 14 tar-Regolament tal-Kunsill (KE) Nru 659/99 (61) stabbilixxa li “meta jittieħdu deċiżjonijiet negattivi fir-rigward ta’ għajnuna illegali, il-Kummissjoni għandha tiddeċiedi li l-Istat Membru kkonċernat għandu jwettaq il-miżuri kollha meħtieġa biex jirkupra l-għajnuna mingħand il-benefiċjarju.”
(115)
Għaldaqstant, meta jitqies li l-miżura ttrattata trid tiġi kkunsidrata bħala għajnuna illegali u inkompatibbli, trid tiġi rkuprata sabiex tiġi stabbilita mill-ġdid is-sitwazzjoni li kienet teżisti fis-suq qabel ma ngħatat. L-ammont li jrid jiġi rkuprat, għalhekk, għandu jiġi kkalkotat mid-data meta ngħata l-vantaġġ favur il-benefiċjarju, jiġifieri meta l-għajnuna saret disponibbli għall-benefiċjarju, u għandu jġarrab imgħax ta’ rkupru sakemm ikun iseħħ irkupru effettiv.
(116)
F’dan il-każ, il-miżura għandha titqies bħala sekwenza ta’ azzjonijiet mill-Istat. Bil-ftehim ta’ estensjoni, MOL ġiet protetta minn żidiet fil-futur fit-tariffa tax-xogħol fil-minjieri statutorja. Il-vantaġġ għal MOL seħħ meta seħħet l-ewwel emenda għall-Att dwar ix-Xogħol fil-Minjieri, fit-8 ta’ Jannar 2008. Din hija d-data minn meta MOL ġiet meħlusa de facto mill-piż ta’ tariffi ogħla u konsegwentement ġiet ivvantaġġjata fil-konfront tal-kompetituri tagħha.
(117)
Kif spjegat fil-premessa 61 - 65, is-sistema applikabbli ta’ referenza hija dik ta’ parteċipanti fis-suq oħra li qed joperaw taħt ir-reġim ta’ awtorizzazzjoni. Għalhekk, il-vantaġġ huwa d-differenza bejn it-tariffa attwali tax-xogħol fil-minjieri li MOL ħallset wara l-emenda tal-Att dwar ix-Xogħol fil-Minjieri għaż-żoni tal-operat tagħha taħt awtorizzazzjoni u t-tariffi kif stipulati fl-Att dwar ix-Xogħol fil-Minjieri.
(118)
Kif diġà deskritt fil-premessa 85 hawn fuq, il-Kummissjoni tikkunsidra li l-komponenti l-oħra ta’ ħlas fil-ftehim (it-tariffa ta’ estensjoni u l-ħlas ta’ darba) tħallsu bi skambju għall-estensjoni u mhux għad-dritt ta’ tariffi aktar baxxi minn dawk applikabbli għall-kompetituri tagħha. Dan ifisser li ma jridux jitqiesu fil-kalkolu tal-vantaġġ.
Tabella 5
Somma tal-obbligu tat-tariffa tax-xogħol fil-minjieri attwali u ipotetika ta’ MOL għall-perjodu rilevanti
Ħlasijiet tat-tariffa tax-xogħol fil-minjieri
Attwali (**)
(skont il-ftehim ta’ estensjoni) HUF miljun
Ipotetika
(skont l-Att dwar ix-Xogħol fil-Minjieri fis-seħħ) HUF miljun
Differenza HUF miljun
2008
106 226,3
134 671,0
-28 444,7
2009
67 099,7
69 041,8
-1 942,1
(119)
Id-differenza, kif muri fit-Tabella 5, hija għalhekk ta’ HUF 28,4 biljun fl-2008 u HUF 1,9 biljun fl-2009, jiġifieri total ta’ HUF 30,3 biljun. Dan huwa l-ammont li l-Ungerija jkollha tirkupra minn MOL flimkien ma’ imgħax ta’ rkupru. L-irkupru jkollu japplika għall-ammonti għall-2010 ukoll, li għalihom għad mhemmx ċifri disponibbli.
(120)
Id-differenza fil-kobor tat-tariffa tax-xogħol fil-minjieri mitlufa bejn l-2008 u l-2009 hija minħabba l-fatt li, mat-tieni emenda tal-Att dwar ix-Xogħol fil-Minjieri li daħlet fis-seħħ fit-23 ta’ Jannar 2009 (wara d-deċiżjoni tal-Kummissjoni li tiftaħ il-proċedura formali ta’ investigazzjoni), is-sitwazzjoni legali qabel l-emenda tal-2008 reġgħet ġiet stabbilita, għall-inqas parzjalment, għal ċerti żoni, jiġifieri għal żoni li bdew joperaw bejn 1998 u 2008.
XI. KONKLUŻJONI
(121)
Abbażi ta’ dak imsemmi qabel, il-Kummissjoni tikkonkludi li l-miżura favur l-MOL, jiġifieri l-kombinazzjoni tal-ftehim ta’ estensjoni u l-emenda tal-2008 għall-Att dwar ix-Xogħol fil-Minjieri, tikkostitwixxi għajnuna mill-Istat li hija inkompatibbli mas-suq intern fis-sens ta’ 107(1) TFUE.
(122)
Meta jitqies li l-miżura trid tiġi kkunsidrata bħala għajnuna illegali u inkompatibbli, l-għajnuna trid tiġi rkuprata minn MOL sabiex tiġi stabbilita mill-ġdid is-sitwazzjoni li kienet teżisti fis-suq qabel ma ngħatat.
(123)
L-ammont li jrid jiġi rkuprat huwa ta’ HUF 28 444,7 miljun għall-2008 u HUF 1 942,1 miljun għall-2009. Fir-rigward tal-2010, rigward il-ħlasijiet ta’ tariffi tax-xogħol fil-minjieri li jkunu diġà saru, l-ammont li jrid jiġi rkuprat jeħtieġ li jiġi kkalkolat mill-Ungerija, bl-istess mod bħal fil-każ tal-2008 u l-2009, sakemm il-miżura tiġi abolita,
ADOTTAT DIN ID-DEĊIŻJONI:
Artikolu 1
1. Il-kombinazzjoni tat-tariffa fissa tax-xogħol fil-minjieri definita fil-ftehim ta’ estensjoni konkluż bejn l-Istat Ungeriż u MOL Nyrt. fit-22 ta’ Diċembru 2005 u l-emendi sussegwenti għall-Att XLVIII tal-1993 dwar ix-Xogħol fil-Minjieri tikkostitwixxi għajnuna mill-Istat lil MOL Nyrt. fis-sens tal-Artikolu 107(1) tat-TFUE.
2. L-għajnuna mill-Istat imsemmija fl-Artikolu 1(1), mogħtija illegalment mill-Ungerija lil MOL Nyrt. bi ksur tal-Artikolu 108(3) tat-TFUE, hija inkompatibbli mas-suq intern.
3. L-Ungerija għandha żżomm lura mill-għoti tal-għajnuna mill-Istat imsemmija fil-paragrafu 1 fi żmien xahrejn mid-data tan-notifika tad-Deċiżjoni preżenti.
Artikolu 2
1. L-Ungerija għandha tirkupra l-għajnuna msemmija fl-Artikolu 1 mingħand il-benefiċjarju.
2. L-għajnuna mill-Istat tammonta għal HUF 28 444,7 miljun għall-2008 u HUF 1 942,1 miljun għall-2009. Fir-rigward tal-2010, l-ammont ta’ għajnuna trid tiġi kkalkolata mill-Ungerija sakemm il-miżura tiġi abolita.
3. L-ammonti li jridu jiġu rkuprati għandhom jinkludu l-imgħaxijiet mid-data meta tqiegħdu għad-dispożizzjoni tal-benefiċjarju sad-data ta’ meta jiġu attwalment irkuprati.
4. L-imgħax għandu jiġi kkalkolat fuq bażi komposta f’konformità mal-Kapitolu V tar-Regolament (KE) Nru 794/2004 kif emendat mir-Regolament (KE) Nru 271/2008.
Artikolu 3
1. L-irkupru tal-għajnuna msemmija fl-Artikolu 1 għandu jkun immedjat u effettiv.
2. L-Ungerija għandha tiżgura li din id-Deċiżjoni tiġi implimentata fi żmien erba’ xhur min-notifikazzjoni tagħha.
Artikolu 4
1. Fi żmien xahrejn wara n-notifika ta’ din id-Deċiżjoni, l-Ungerija għandha tissottometti t-tagħrif li ġej lill-Kummissjoni:
(a)
l-ammont totali (kapital u imgħax ta’ rkupru) li jrid jiġi rkuprat mill-benefiċjarju, inkluż il-kalkolu tal-ammont ta’ għajnuna għall-2010;
(b)
deskrizzjoni ddettaljata tal-miżuri diġà meħudin u ppjanati sabiex tikkonforma ma’ din id-Deċiżjoni
(ċ)
dokumenti li juru li l-benefiċjarju ġie ordnat iħallas lura l-għajnuna.
2. L-Ungerija għandha żżomm lill-Kummissjoni infurmata dwar il-progress tal-miżuri nazzjonali meħudin biex tiġi implimentata din id-Deċiżjoni sakemm jitlesta l-irkupru tal-għajnuna msemmija fl-Artikolu 1. Hija għandha tissottometti minnufih, wara sempliċi talba mill-Kummissjoni, tagħrif dwar il-miżuri diġà mwettqa u ppjanati biex tkun konformi ma’ din id-Deċiżjoni Għandha tipprovdi wkoll tagħrif iddettaljat dwar l-ammonti ta’ għajnuna u ta’ imgħax tal-irkupru li diġà ġew irkuprati mingħand il-benefiċjarju.
Artikolu 5
Din id-Deċiżjoni hija indirizzata lir-Repubblika tal-Ungerija.
Magħmul fi Brussell, id-9 ta’ Ġunju 2010.

Labels: 4
19
14
12
18